[pic] | EUROOPAN YHTEISÖJEN KOMISSIO |

Bryssel 11.7.2006

KOM(2006) 393 lopullinen

Ehdotus

NEUVOSTON ASETUS

tietyistä Liberiaan kohdistuvista rajoittavista toimenpiteistä ja asetuksen (EY) N:o 1030/2003 kumoamisesta annetun neuvoston asetuksen (EY) N:o 234/2004 muuttamisesta

(komission esittämä)

PERUSTELUT

1. Liberiaa koskevalla asetuksella (EY) N:o 234/2004 asetettiin yhteisten kantojen 2004/137/YUTP ja 2006/31/YUTP, YK:n turvallisuusneuvoston päätöslauselman 1521 (2003) ja muiden YK:n turvallisuusneuvoston asiaa koskevien päätöslauselmien mukaisesti kielto tiettyjen aseisiin ja puolustustarvikkeisiin liittyvien palvelujen toimittamiselle, pyöröhirsien ja puutuotteiden tuonnille sekä raakatimanttien tuonnille.

2. YK:n turvallisuusneuvosto päätti 13. kesäkuuta 2006 hyväksymässään päätöslauselmassa 1683 (2006) ja 20. kesäkuuta 2006 hyväksymässään päätöslauselmassa 1689 (2006) myöntää uuden poikkeuksen tiettyjen aseisiin ja puolustustarvikkeisiin liittyvien palvelujen toimittamista koskevaan kieltoon sekä keskeyttää pyöröhirsien ja puutuotteiden tuontikiellon soveltamisen 90 päiväksi. Tämän ajan päätyttyä turvallisuusneuvosto päättää, kumotaanko pyöröhirsien ja puutuotteiden tuontikielto, ja se tarkastelee 20. joulukuuta 2006 mennessä muiden Liberiaa koskevien rajoittavien toimenpiteiden tarvetta.

3. Euroopan unionin neuvosto valmistelee parhaillaan yhteiseen ulko- ja turvallisuuspolitiikkaan (YUTP) kuuluvaa yhteistä kantaa näiden päätösten täytäntöön panemiseksi.

4. Näistä syistä johtuen komissio ehdottaa, että asetusta (EY) N:o 234/2004 muutetaan vastaavasti.

Ehdotus

NEUVOSTON ASETUS

tietyistä Liberiaan kohdistuvista rajoittavista toimenpiteistä ja asetuksen (EY) N:o 1030/2003 kumoamisesta annetun neuvoston asetuksen (EY) N:o 234/2004 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 60 ja 301 artiklan,

ottaa huomioon yhteisen kannan 2006/31/YUTP Liberiaan kohdistuvien rajoittavien toimenpiteiden jatkamisesta[1] ja yhteisen kannan 2006/.../YUTP Liberiaan kohdistuvien rajoittavien toimenpiteiden muuttamisesta ja jatkamisesta[2],

ottaa huomioon komission ehdotuksen[3],

sekä katsoo seuraavaa:

(1) Yhdistyneiden Kansakuntien turvallisuusneuvoston päätöslauselmalla 1521 (2003) käyttöön otettujen Liberiaan kohdistuvien toimenpiteiden täytäntöön panemiseksi Liberiaan kohdistuvista rajoittavista toimenpiteistä hyväksytyssä yhteisessä kannassa 2004/137/YUTP[4] edellytetään, että päätöslauselmassa 1521 (2003) vahvistetut Liberiaa koskevat toimenpiteet pannaan täytäntöön ja sotilaallisiin toimiin liittyvän rahoitusavun antaminen Liberialle kielletään. Liberiaan kohdistuvien rajoittavien toimenpiteiden jatkamisesta 23 päivänä tammikuuta 2006 hyväksytyllä yhteisellä kannalla 2006/31/YUTP jatkettiin yhteisellä kannalla 2004/137/YUTP käyttöön otettujen rajoittavien toimenpiteiden soveltamista YK:n turvallisuusneuvoston päätöslauselman 1647 (2005) mukaisesti.

(2) Asetuksella (EY) N:o 234/2004[5] kielletään sotilaallisiin toimiin liittyvän teknisen avun ja rahoituksen antaminen Liberialle, raakatimanttien tuonti Liberiasta sekä sieltä peräisin olevien pyöröhirsien ja puutavaran tuonti.

(3) Liberiassa tapahtuneen kehityksen johdosta YK:n turvallisuusneuvosto hyväksyi 13 päivänä kesäkuuta 2006 päätöslauselman 1683 (2006), jolla tehtiin eräitä poikkeuksia päätöslauselman 1521 (2003) 2 kohdan b alakohdassa asetettuun sotilaallisiin toimiin liittyvän teknisen avun kieltoon.

(4) YK:n turvallisuusneuvosto hyväksyi 20 päivänä kesäkuuta 2006 päätöslauselman 1689 (2006). Se päätti jatkaa timanttien tuontikieltoa mutta olla jatkamatta Liberiasta peräisin olevien pyöröhirsien ja puutuotteiden tuontikieltoa, joka oli otettu käyttöön päätöslauselman 1521 (2003) 10 kohdassa ja jonka voimassaolo päättyi useiden voimassaolon pidennysten jälkeen 20 päivänä kesäkuuta 2006. Turvallisuusneuvosto ilmoitti palauttavansa kiellon, ellei Liberia 90 päivän kuluessa anna Liberian hallituksen perustaman metsäalan uudistusten seurantakomitean ehdottamia metsätaloutta koskevia säädöksiä.

(5) Ottaen huomioon mainitut päätöslauselmat sekä yhteiset kannat 2006/31/YUTP ja 2006/.../YUTP on välttämätöntä keskeyttää asetuksen (EY) N:o 234/2004 6 artiklan 2 kohdassa säädetyn Liberiasta peräisin olevien pyöröhirsien ja puutuotteiden tuontikiellon soveltaminen ja muuttaa kyseisen asetuksen 3 ja 4 artiklaa erityisesti siksi, että Liberian valtion poliisille ja turvallisuusjoukkoille voitaisiin tietyin edellytyksin antaa apua.

(6) Näiden muutosten olisi tultava takautuvasti voimaan päivänä, jona päätöslauselma 1689 (2006) hyväksyttiin,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 234/2004 seuraavasti:

(1) Korvataan 3 artikla seuraavasti:

” 3 artikla

1. Poiketen siitä, mitä 2 artiklassa säädetään, palvelujen tarjoajan sijoittautumisjäsenvaltion toimivaltaiset viranomaiset, jotka on lueteltu liitteessä I, voivat antaa luvan:

a) sellaisen teknisen avun, rahoituksen tai rahoitustuen antamiseen, joka koskee

i) aseita ja niihin liittyviä tarvikkeita, jos kyseinen apu tai kyseiset palvelut on tarkoitettu yksinomaan Yhdistyneiden Kansakuntien Liberiassa toteutettavan operaation tukemiseen tai sen käyttöön, tai

ii) aseita tai ampumatarvikkeita, jotka pysyvät erityisen turvallisuuspalvelun hallussa esteetöntä operatiivista käyttöä varten ja jotka on toimitettu YK:n turvallisuusneuvoston päätöslauselman 1521 (2003) 21 kohdan nojalla perustetun komitean luvalla kyseisen palvelun jäsenille koulutustarkoituksiin ennen 13 päivää kesäkuuta 2006;

b) sellaisen rahoituksen tai rahoitustuen antamiseen, joka koskee

i) aseita ja niihin liittyviä tarvikkeita, jotka on tarkoitettu yksinomaan Liberian asevoimien ja poliisin kansainvälisen koulutus- ja uudistusohjelman tukemiseen ja sen käyttöön, jos YK:n turvallisuusneuvoston päätöslauselman 1521 (2003) 21 kohdan nojalla perustettu komitea on hyväksynyt kyseisten aseiden ja niihin liittyvien tarvikkeiden viennin, myynnin, toimituksen tai siirron,

ii) ei-tappavia puolustustarvikkeita, jotka on tarkoitettu yksinomaan humanitaariseen tai suojaavaan käyttöön, jos YK:n turvallisuusneuvoston päätöslauselman 1521 (2003) 21 kohdan nojalla perustettu komitea on hyväksynyt kyseisten tarvikkeiden viennin, myynnin, toimituksen tai siirron, tai

iii) aseita tai ampumatarvikkeita, jotka on tarkoitettu sellaisten Liberian poliisin ja turvallisuusjoukkojen jäsenten käyttöön, joiden tausta on selvitetty ja jotka on koulutettu sen jälkeen, kun Yhdistyneiden Kansakuntien Liberiassa toteutettava operaatio käynnistettiin lokakuussa 2003, jos YK:n turvallisuusneuvoston päätöslauselman 1521 (2003) 21 kohdan nojalla perustettu komitea on hyväksynyt kyseisten aseiden tai ampumatarvikkeiden viennin, myynnin, toimituksen tai siirron.

2. Lupaa ei anneta, jos on kyse jo tapahtuneesta toiminnasta.”.

(2) Korvataan 4 artikla seuraavasti:

” 4 artikla

1. Jos Yhdistyneiden Kansakuntien turvallisuusneuvoston päätöslauselman 1521 (2003) 21 kohdan nojalla perustettu komitea on etukäteen hyväksynyt nämä toimet ja poiketen sitä, mitä tämän asetuksen 2 artiklassa säädetään, palvelujen tarjoajan sijoittautumisjäsenvaltion toimivaltaiset viranomaiset, jotka on lueteltu liitteessä I, voivat antaa luvan teknisen avun antamiseen, joka koskee

a) aseita ja niihin liittyviä tarvikkeita, jotka on tarkoitettu yksinomaan Liberian asevoimien ja poliisin kansainvälisen koulutus- ja uudistusohjelman tukemiseen ja sen käyttöön,

b) ei-tappavia puolustustarvikkeita, jotka on tarkoitettu yksinomaan humanitaariseen tai suojaavaan käyttöön, tai

c) aseisiin tai ampumatarvikkeisiin, jotka on tarkoitettu sellaisten Liberian poliisin ja turvallisuusjoukkojen jäsenten käyttöön, joiden tausta on selvitetty ja jotka on koulutettu sen jälkeen, kun Yhdistyneiden Kansakuntien Liberiassa toteutettava operaatio käynnistettiin lokakuussa 2003.

YK:n turvallisuusneuvoston päätöslauselman 1521 (2003) 21 kohdan nojalla perustetun komitean lupaa haetaan sen jäsenvaltion liitteessä I luetellun toimivaltaisen viranomaisen välityksellä, johon palvelujen tarjoaja on sijoittautunut.

Kyseisen jäsenvaltion hallitus ja Liberian hallitus hakevat yhdessä YK:n turvallisuusneuvoston päätöslauselman 1521 (2003) 21 kohdan nojalla perustetun komitean lupaa c kohdassa tarkoitettuihin aseisiin ja ampumatarvikkeisiin liittyvälle tekniselle avulle.

2. Lupaa ei anneta, jos on kyse jo tapahtuneesta toiminnasta. ”.

(3) Asetuksen 6 artiklan 2 kohdan soveltaminen keskeytetään 18 päivään syyskuuta 2006.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä .

Sitä sovelletaan 20 päivästä kesäkuuta 2006.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] EUVL L 19, 24.1.2006, s. 38.

[2] EUVL L […], […].7.2006, s. […].

[3] EUVL C […], […], s. […].

[4] EUVL L 40, 12.2.2004, s. 35, yhteinen kanta sellaisena kuin se on muutettuna yhteisellä kannalla 2004/902/YUTP (EUVL L 379, 24.12.2004, s. 113).

[5] EUVL L 40, 12.2.2004, s. 1, asetus sellaisena kuin se on viimeksi muutettuna asetuksella (EY) N:o 1452/2005 (EUVL L 230, 7.9.2005, s. 11).